Wag omgery toe hy bakkie teen eenrigting wou keer | Netwerk24
Wag omgery toe hy bakkie teen eenrigting wou keer
In dié greep uit die video kan gesien word hoe die bakkie bo-oor die man ry.
'n Skokkende video wat wys hoe 'n man met opset omgery word, is Maandag duisende kere op sosiale media gekyk.
In die video kan gesien word hoe 'n veiligheidsbeampte praat en met sy hande beduie vir 'n motoris wat by die verkeerde kant van die parkeerplek by Die Boord-winkelsentrum wil uitgaan. Die motoris ry dan bo-oor die beampte met die regterkant van sy bakkie.
Volgens kapt. Nathalie Martin, 'n woordvoerder van die Stellenbosch-polisie, het die voorval Donderdag 30 April tussen 14:30 en 15:00 plaasgevind.
"Die klaer is 'n veiligheidsbeampte en was aan diens om die verkeer te reël. Hy het die voertuig gewys dat hy in die verkeerde rigting ry en hom gewys om om te draai. Die bestuurder het hom toe gestamp en bo-oor hom gery."
Volgens Martin het die slagoffer in Mediclinic Stellenbosch met beserings oor sy hele lyf wakker geword.
" 'n Saak van poging tot moord is geopen en word tans ondersoek. Geen ander inligting mag bekend gemaak word nie omdat dit die ondersoek kan belemmer."